Diari Oficial de la Generalitat Valenciana


Sumari del DOGV 8073, del 29-06-2017 (2017/5542)

RESOLUCIÓ de 19 de juny de 2017, del director general de Relacions amb les Corts, per la qual es publica el conveni entre la Universitat Miguel Hernández d'Elx i l'Agència Valenciana d'Avaluació i Prospectiva per a l'encàrrec de gestió de l'avaluació de l'activitat investigadora del personal docent i investigador contractat i del personal investigador no permanent que posseeix el títol de doctor.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8073

Data del DOGV
:   29-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/5542


Data del document
:   19-06-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 19 de juny de 2017, del director general de Relacions amb les Corts, per la qual es publica el conveni entre la Universitat Miguel Hernández d'Elx i l'Agència Valenciana d'Avaluació i Prospectiva per a l'encàrrec de gestió de l'avaluació de l'activitat investigadora del personal docent i investigador contractat i del personal investigador no permanent que posseeix el títol de doctor. [2017/5542]  
La Universitat Miguel Hernández d'Elx i l'Agència Valenciana d'Avaluació i Prospectiva han subscrit, el dia 15 de maig de 2017, el conveni per a l'encàrrec de gestió de l'avaluació de l'activitat investigadora del personal docent i investigador contractat i del personal investigador no permanent que posseeix el títol de doctor, i d'acord amb el que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 16 de juny de 2017 i número 781/2017, és procedent la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
  
València, 19 de juny de 2017.- El director general de Relacions amb les Corts: Antonio Torres Salvador.  
  
  
Conveni de col·laboració entre la Universitat Miguel Hernández d'Elx i l'Agència Valenciana d'Avaluació i Prospectiva per a l'encàrrec de gestió de l'avaluació de l'activitat investigadora del personal docent i investigador contractat i del personal investigador no permanent que posseeix el títol de doctor  
  
València, 15 de maig de 2017  
  
Intervinents  
D'una banda, Jesús Tadeo Pastor Ciurana, rector de la Universitat Miguel Hernández d'Elx (UMH), que actua en nom i representació d'aquesta. La seua legitimació i representació per a aquest acte deriva del Decret 42/2015, de 10 d'abril, del Consell, pel qual nomena rector de la Universitat Miguel Hernández d'Elx, i amb facultats per a subscriure el present conveni, d'acord amb el que estableix el Decret 208/2004, de 8 d'octubre, del Consell, pel qual s'aproven els Estatuts de la Universitat Miguel Hernández d'Elx, modificat pel Decret 105/2012, de 29 de juny, del Consell, i a efectes del present conveni sobre les competències que exerceix la UMH en el títol tercer dels seus Estatuts, referit al personal docent i investigador contractat.  
  
I d'una altra part, Salvador Palazón Ferrando, director general de l'Agència Valenciana d'Avaluació i Prospectiva (AVAP), qui actua en nom i representació d'aquesta, en l'exercici de les facultats previstes en l'article 8.2.f de la Llei 5/2006, de 25 de maig, de la Generalitat, de creació de l'Agència Valenciana d'Avaluació i Prospectiva, i en l'article 9.2.f del Decret 6/2008, de 18 de gener, del Consell, pel qual s'aprova el Reglament de l'AVAP, en virtut del Decret 123/2015, de 31 de juliol, del Consell, pel qual se'l nomena director general de l'AVAP, i de conformitat amb l'article 7 del Decret 176/2014, de 10 d'octubre, del Consell, i facultat per a aquest acte per Acord del Consell de data 12 de maig de 2017.  
Les parts, es reconeixen la capacitat i competència per a obligar-se en el present conveni.  
  
Exposen  
  
Primer. Que la Universitat Miguel Hernández d'Elx considera que el personal docent i investigador contractat que estiga en possessió del títol de doctor ha de tenir la possibilitat de ser avaluat en la seua tasca investigadora pels diferents sistemes existents.  
  
Segon. Que el reconeixement i l'avaluació de l'activitat investigadora del personal s'ha de fer aplicant un procediment i uns criteris d'avaluació equiparables als que utilitza la Comissió Nacional de l'Avaluació de l'Activitat Investigadora per a avaluar el personal docent i investigador pertanyent a els cossos docents universitaris.  
  
Tercer. Que en l'àmbit de la Comunitat Valenciana, l'AVAP té competències per a realitzar aquesta avaluació, de conformitat amb l'article 31 de la Llei orgànica 6/2001, de 21 de desembre, d'universitats.  
  
Quart. Que la col·laboració entre la Universitat Miguel Hernández d'Elx i l'AVAP s'ha de formalitzar mitjançant el present conveni que servisca d'instrument a l'encàrrec de gestió que es realitza entre aquestes, d'acord amb el que disposa l'article 11 de la Llei 40/2015, d'1 d'octubre, de règim jurídic del sector públic.  
Pel que s'ha exposat, les parts acorden la subscripció del present conveni, que es regirà per les següents:  
  
Clàusules  
  
Primera. Objecte del conveni  
És objecte del present conveni l'encàrrec de gestió que realitza la Universitat Miguel Hernández d'Elx a l'Agència Valenciana d'Avaluació i Prospectiva (AVAP) per a l'avaluació de l'activitat investigadora del personal docent i investigador contractat i del personal investigador no permanent que estiga en possessió del títol de doctor.  
  
L'AVAP avaluarà l'activitat investigadora dels esmentats col·lectius seguint criteris iguals o similars als publicats en la Resolució de 24 de novembre de 2016, de la Comissió Nacional de l'Avaluació de l'Activitat Investigadora, per la qual es publiquen els criteris específics aprovats per cadascun dels camps d'avaluació (BOE 286, de 26 de novembre).  
  
  
Segona. Convocatòria del procés  
La convocatòria del procés es realitzarà anualment mitjançant resolució del Rectorat de la Universitat Miguel Hernández d'Elx, la qual definirà el procediment, el termini de presentació i la resolució de les sol·licituds. Els serveis administratius de la Universitat Miguel Hernández d'Elx comprovaran que la sol·licitud compleix els requisits establits en la convocatòria.  
  
Tercera. Procediment i resolució  
3.1. L'avaluació es desenvoluparà en els terminis previstos en cada edició de la convocatòria prevista en la clàusula segon del present conveni. Les persones sol·licitants han de presentar la seua documentació en format electrònic juntament amb una sol·licitud, en paper, signada i dirigida al rector de la Universitat Miguel Hernández d'Elx.  
Una vegada esmenats els defectes que puguen contenir les sol·licituds presentades, la Universitat les remetrà a l'AVAP en format electrònic.  
L'AVAP adscriurà les sol·licituds a un determinat camp científic, a través dels quals s'articula l'assessorament de la comunitat científica per a procedir a la seua avaluació. A aquest efecte i en funció del nombre de sol·licituds presentades es procedirà a l'agrupació d'aquestes per aquelles àrees de coneixement que guarden major relació.  
3.2. Per cada sol·licitud, presentada en temps i forma l'AVAP emetrà un informe motivat d'avaluació. Aquest informe s'emetrà en els termes de favorable o desfavorable.  
3.3. L'AVAP es compromet al tractament de les dades de caràcter personal que representa aquesta avaluació d'acord amb els requeriments de la normativa en matèria de protecció de dades. Els professors que presenten sol·licitud en la respectiva convocatòria prestaran el seu consentiment previ per a la cessió de dades a l'AVAP. Així mateix, l'AVAP es compromet a subscriure el document de cessió de dades per a cada convocatòria, així com també es compromet a mantenir en estricta confidencialitat la informació i la documentació facilitada en el marc de l'avaluació.  
3.4. Una vegada finalitzat el procés d'avaluació, l'AVAP remetrà l'informe esmentat en la clàusula 3.2 a la Universitat Miguel Hernández d'Elx, a la vista del mateix dictarà la corresponent resolució.  
  
Quarta. Col·laboració en les reclamacions  
Una vegada publicada la resolució, la Universitat Miguel Hernández d'Elx donarà trasllat de les reclamacions a l'AVAP amb la finalitat que aquesta emeta informe sobre aquest tema.  
  
Cinquena. Finançament del procés  
La Universitat Miguel Hernández d'Elx finançarà les despeses que es deriven del present procés d'avaluació. Les quantitats a abonar seran en funció del número d'expedients de sol·licitud presentats:  
- Fins a 60 sol·licituds presentades el preu ascendirà a 200 - per expedient.  
- Entre 60 i 120 sol·licituds presentades el preu ascendirà a 150 - per expedient.  
- Més de 120 sol·licituds presentades el preu ascendirà a 120 - per expedient.  
Aquestes quantitats es faran efectives a l'AVAP mitjançant transferència bancària al compte designat a l'efecte per l'AVAP, prèvia presentació de la factura corresponent. Tot això prèvia consignació pressupostària.  
  
Sisena. Efectes  
L'avaluació positiva de l'activitat investigadora per part de l'AVAP no comporta automàticament el reconeixement d'efectes retributius, sense perjudici de les conseqüències de qualsevol tipus que haja previst vincular la Universitat Miguel Hernández d'Elx al reconeixement de cada tram d'activitat investigadora.  
  
Setena. Vigència i resolució  
El present conveni de col·laboració entrarà en vigor el dia de la seua signatura, que consta al principi d'aquest document, i estarà vigent durant quatre anys.  
Podrà ser acordada, en qualsevol moment abans de la seua finalització, una pròrroga per un període de quatre anys addicionals.  
Per al cas de modificació del present conveni, caldrà acord unànime d'ambdues parts.  
El present conveni es pot resoldre per les causes següents:  
1. Per l'expiració del termini de durada d'aquest.  
2. Per acord unànime entre les parts.  
3. Per l'incompliment per qualsevol de les parts de les condicions i compromisos establits en el present conveni.  
4. Per decisió unilateral d'una de les parts, mitjançant comunicació expressa per escrit a l'altra part, amb una antelació mínima de dos mesos a la data en què l'haja de donar per conclòs.  
En qualsevol cas, la resolució anticipada no afectarà les activitats en curs, les quals se seguiran desenvolupant de conformitat amb el que estableix aquest conveni.  
En el cas d'incompliment de les obligacions i compromisos establits, que facen inviable l'objecte del conveni, la comissió mixta de seguiment i control, abans de resoldre el conveni, determinarà la responsabilitat de cadascuna de les parts.  
  
Huitena. No-incidència de despesa  
L'aplicació i execució d'aquest conveni, incloent-se a l'efecte tots els actes jurídics que es pogueren dictar en la seua execució i desenvolupament, no podran suposar obligacions econòmiques per a la Generalitat, i, en tot cas, hauran de ser atesos amb els mitjans personals i materials de la AVAP.  
  
Novena. Comissió mixta de seguiment i control  
De conformitat amb el que preveu l'article 9 del Decret 176/2014, es constitueix una comissió mixta de seguiment i control, que estarà integrada per dos representants de cadascuna de les parts.  
L'òrgan mixt de seguiment i control realitzarà les funcions següents:  
  
1. Supervisar l'execució del conveni, així com adoptar les decisions i dictar les instruccions necessàries amb la finalitat d'assegurar la correcta realització de les activitats convingudes, incloent a l'efecte la solució, en primera instància, de les controvèrsies d'interpretació i compliment que puguen plantejar respecte del present conveni.  
2. Informar les parts dels retards i incidències que es puguen presentar durant l'execució del conveni.  
3. Emetre un informe o valoració final sobre el grau de compliment dels objectius consignats en el conveni subscrit.  
4. Determinar la responsabilitat de cada part en el cas d'incompliment de les obligacions i compromisos del conveni. I, si és el cas, la determinació de les possibles indemnitzacions que siguen procedents.  
Les actes, acords i informes que s'emeten en el desenvolupament i execució de les funcions de la comissió mixta de seguiment s'han de remetre a la direcció general de l'AVAP.  
La comissió mixta estarà composta pels membres següents:  
- Per la Universitat Miguel Hernández d'Elx:  
· El vicerector d'Investigació i Innovació, o persona en qui delegue.  
  
· Una persona tècnica de la Universitat, designada pel vicerector d'Investigació i Innovació.  
- Per l'AVAP:  
· El director general de l'AVAP, o persona en qui delegue.  
· La cap del Servei de Qualitat de l'Educació Superior i Innovació.  
  
Exerceix la presidència de la comissió mixta el director general de l'AVAP o persona en qui delegue i la secretaria de la comissió mixta la persona designada per la Universitat Miguel Hernández.  
La comissió mixta s'ajustarà quant al seu funcionament al que estableixen les disposicions del capítol II del títol preliminar, que porta per rúbrica «Dels òrgans de les administracions públiques», de la Llei 40/2015, d'1 d'octubre, de règim jurídic del sector públic, que regula els òrgans col·legiats.  
  
Desena. Resolució de controvèrsies  
Les qüestions litigioses que es pogueren plantejar sobre la validesa, la interpretació, el desenvolupament, la resolució i els efectes de l'aplicació del present conveni de col·laboració s'hauran de resoldre de forma amistosa entre les parts.  
Per a qualsevol controvèrsia que no es puga resoldre en la comissió mixta, les parts se sotmetran a la jurisdicció contenciosa administrativa i als jutjats i tribunals de la ciutat de València.  
I, en prova de conformitat, les parts signen el present document per triplicat exemplar i a un sol efecte, en el lloc i data indicats en l'encapçalament.  
  
Per la Universitat Miguel Hernández d'Elx: Jesús Tadeo Pastor Ciurana.  
Per l'Agència Valenciana d'Avaluació i Prospectiva: Salvador Palazón Ferrando.